Diari Oficial de la Generalitat Valenciana


Sumari del DOGV 6853, del 03-09-2012 (2012/8216)

DECRET 131/2012, de 31 d'agost, del Consell, pel qual es designen representants de la Generalitat en la Comissió Mixta de Transferències Administració de l'Estat-Generalitat.
------------------------------------------------------------------------------------------------------------------------------------------------------------------------------

### Dades del document

Número de DOGV
:   6853

Data del DOGV
:   03-09-2012

Secció del DOGV
:   II. AUTORITATS I PERSONAL - B) NOMENAMENTS I CESSAMENTS

Número del document
:   2012/8216


Data del document
:   31-08-2012

Organisme emissor
:   Conselleria de Presidència

Tipus de document
:   Decret

Anàlisi jurídica

 Descriptors 

:   * Comissió Mixta Transferències de L'Estat

DECRET 131/2012, de 31 d'agost, del Consell, pel qual es designen representants de la Generalitat en la Comissió Mixta de Transferències Administració de l'Estat-Generalitat. [2012/8216]  
L'article 2 del Reial Decret 4015/1982, de 29 de desembre, pel qual s'aproven les normes de traspàs de funcions i servicis de l'Estat a la Generalitat i el funcionament de la Comissió Mixta de Transferències, assenyala que esta comissió estarà composta paritàriament per huit vocals designats pel Govern i uns altres huit pel Consell. Així mateix, assenyala que serà presidida, a més de pel ministre competent en la matèria, per un representant expressament designat pel Consell, que actuarà com a vicepresident.  
Fins a la data, el nomenament i actualització dels membres de la comissió per la Generalitat s'ha realitzat en la persona d'alts càrrecs del Consell, per mitjà dels corresponents decrets del Consell.   
  
Les diverses reestructuracions del Consell i canvis en els seus alts càrrecs han motivat la contínua necessitat d'actualització dels representants per la Generalitat.   
A fi de facilitar el funcionament d'esta comissió, es considera convenient designar els representants de la Generalitat en la Comissió Mixta de Transferències per raó del càrrec, a fi d'evitar futures modificacions.  
Per tot això, a proposta del conseller de Presidència, i amb la deliberació prèvia del Consell, en la reunió del dia 31 d'agost de 2012,   
  
  
  
DECRETE  
  
  
Article únic. Representants de la Generalitat en la Comissió Mixta de Transferències Administració de l'Estat-Generalitat  
Seran representants de la Generalitat en la Comissió Mixta de Transferències a la qual es referix la disposició transitòria primera de l'Estatut d'Autonomia de la Comunitat Valenciana:   
1. Presidència: la persona titular de la conselleria competent en matèria de relacions amb l'Estat, que actuarà com a vicepresident o vicepresidenta de la comissió.  
2. Vocals:   
a) La persona titular de la secretaria autonòmica competent en matèria de relacions amb l'Estat.   
b) La persona titular de la secretaria autonòmica competent en matèria d'hisenda i pressupostos.  
c) La persona titular de la secretaria autonòmica competent en matèria d'administració pública.  
d) La persona titular de la secretaria autonòmica competent en matèria de coordinació del desplegament estatutari.  
e) La persona titular de la subsecretaria de la conselleria competent en matèria de relacions amb l'Estat.  
f) La persona titular de la direcció general competent en matèria de relacions amb l'Estat.  
g) La persona titular de la direcció general competent en matèria de pressupostos.  
h) La persona titular de la Direcció General de l'Advocacia General de la Generalitat.  
  
  
  
DISPOSICIONS FINALS  
  
  
Primera. Anteriors nomenaments  
Queden sense efecte els nomenaments dels membres de la Comissió Mixta de Transferències que continuaven vigents fins al moment, efectuats pels decrets 252/2004, de 12 de novembre; 49/2008, d'11 d'abril; 182/2009, de 16 d'octubre, i 115/2011, de 9 de setembre, del Consell.  
  
Segona. Efectes  
Este decret tindrà efectes des de l'endemà de la seua publicació en el Diari Oficial de la Comunitat Valenciana.  
  
València, 31 d'agost de 2012  
  
El president de la Generalitat,  
ALBERTO FABRA PART  
  
El conseller de Presidència,   
JOSÉ CISCAR BOLUFER